**Edward Janiak** (født 14. august 1952 i Malczyce i Polen, død 23. september 2021 i Wroclaw) var en polsk prelat, og katolsk biskop av Kalisz.

Liv og virke
------------

### Bakgrunn

Janiak ble født i byen Malczyce, i en religiøs familie. Han hadde en yngre bror som også ble prest. Janiak ble uteksaminert fra den tekniske skole for treindustri i Sobieszów i 1971.

### Prest

Etter videregående skole begynte han ved det erkebiskoppelige seminar i Wroclaw. Den 19. mai 1979 mottok han ordinasjonssakramentet fra Wroclaws hjelpebiskop, Wincenty Urban.

Med en doktorgrad i teologi, ble han etter hvert dekan i Wroclaws metropolitankapittel, og generalvikar for erkebispedømmet.

### Hjelpebiskop

Den 26. oktober 1996 utnevnte pave Johannes Paul II ham til hjelpebiskop i Wroclaw, og titulærbiskop av Scilium. Han ble bispeviet av erkebiskopen av Wroclaw, kardinal Henryk Roman Gulbinowicz, den 30. november 1996 i Wroclawkatedralen. Medkonsekratorer var den apostoliske nuntius til Polen, erkebiskop Józef Kowalczyk, og den polske militærbiskopen Sławoj Leszek Głódź. 

Han var medlem av Den internasjonale katolske kommisjon for migrasjon, samtidig som han var medlem av det pavelige råd for pastoral omsorg for migranter og reisende. I tillegg var han formann for komiteen for migrasjon, turisme og pilegrimsreise i den polske biskopskonferanse, samt medlem av Bispekonferansekommisjonen for den polske diaspora i utlandet. I 2005 plantet Janiak en eik i Arboretum Wirty i det nordlige Polen, hvis frø pave Johannes Paul II hadde velsignet.

### Biskop

Den 21. juli 2012 utnevnte pave Benedikt XVI ham til biskop av Kalisz. En høytidelig innsettelse fant sted den 12. september 2012, i katedralkirken St. Nikolas, i Kalisz.

I 2019 og i 2020 kom det to dokumentarfilmer av den polske regissøren Tomasz Sekielski (*Tylko nie mów nikomu,* og oppfølgeren *Zabawa w chowanego*). Disse filmene skapte oppmerksomhet om hvordan en rekke polske biskoper ignorerte og neglisjerte gjentatte påstander om presters seksuelle misbruk i deres bispedømmer. Særlig kritisk var de mot biskop Janiak, og viste blant annet hvordan han hadde refset foreldrene til en som hadde fremført anklager. Det ble senere kjent at prestene i Kalisz bispedømme i mai 2020 ble bedt om å undertegne et brev, som forsikret deres lojalitet overfor biskop Janiak. De fleste hadde nektet, og i stedet bedt Vatikanet om å etterforske ham. Denne vendingen kom omtrent samtidig som pavens *motu proprio* Vos estis vox mundi kom, som også tok opp klageadgang mot biskoper som hadde forsømt seg.

I juni 2020, i kjølvannet av dokumentarfilmene og etterforskningen, ble han innlagt på en klinikk, sterkt alkoholisert. Den 25. juni 2020 satte pave Frans erkebiskopen av Łódź, Grzegorz Ryś, ved hans side som apostolisk administrator *sede plena*, noe som suspenderte Janiaks jurisdiksjon inntil videre. Den 17. oktober 2020, aksepterte pave Frans Janiaks avgangssøknad.

Vatikanet påla ham straff for hans håndtering av misbruksanklagene: Han fikk ikke lenger bo på Kalisz bispedømmes territorium, og måtte betale en pengesum, etter eget skjønn og evne, til den polske St. Joseph-stiftelsen, som ivaretar ofre for seksuelle overgrep.

Biskop Janiak døde den 23. september 2021 på et sykehus i Wrocław, etter flere års kamp mot lungekreft.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Biskop Claudio Rangoni (1559-1621) \*1593
* Erkebiskop Wawrzyniec Gembicki (1559-1624) \*1601
* Erkebiskop Jan Wężyk (1575-1638) \*1620
* Biskop Piotr Gembicki (1585-1657) \*1637
* Biskop Jan Gembicki (1602-1675) \*1653
* Biskop Bonawentura Dobrogost Madaliński (1623-1691) \*1672
* Biskop Jan Małachowski (1623-1699) \*1677
* Erkebiskop Stanisław Szembek (1651-1721) \*1690
* Biskop Felicjan Konstanty Szaniawski (1668-1732) \*1707
* Biskop Andrzej Stanisław Załuski (1695-1758) \*1724
* Erkebiskop Adam Ignacy Komorowski (1699-1759) \*1749
* Erkebiskop Władysław Aleksander Łubieński (1703-1767) \*1758
* Biskop Andrzej Mikołaj Stanisław Kostka Młodziejewski (1717-1780) \*1767
* Biskop Kasper Kazimierz Kolumna Cieciszowski (1745-1831) \*1775
* Biskop Franciszek Borgiasz Mackiewicz (1756-1842) \*1817
* Biskop Michał Piwnicki (1771-1855) \*1827
* Erkebiskop Ignacy Ludwik Pawłowski (1776-1842) \*1829
* Erkebiskop Kazimierz Roch Dmochowski (1780-1851) \*1841
* Erkebiskop Wacław Żyliński (1803-1863) \*1848
* Biskop Aleksander Kazimierz Bereśniewicz (1823-1907) \*1859
* Biskop Szymon Marcin Kozłowski (1829-1899) \*1883
* Biskop Mieczyslaw Leonard Pallulon (1834-1908) \*1883
* Erkebiskop Bolesław Hieronim Kłopotowski (1848-1903) \*1897
* Biskop Jerzy Józef Elizeusz Szembek (1851-1905) \*1901
* Biskop Stanisław Kazimierz Zdzitowiecki (1854-1927) \*1902
* Kardinal Aleksander Kakowski (1862-1938) \*1913
* Kardinal August Hlond (1881-1948) \*1926
* Kardinal Stefan Wyszyński (1901-1981) \*1946
* Kardinal Henryk Roman Gulbinowicz (1923-2020) \*1970
* Biskop  *Edward Janiak*

Referanser
----------

1. 1 2   poznan.wyborcza.pl, besøkt 23. september 2021[Hentet fra Wikidata]
2. ↑  *Arboretum Wirty – od 1875 r.: History* wirty.pl 2014-04-26, lest 2020-05-18
3. ↑  «Pope moves against Polish bishop accused of hiding predators». *Toronto City News*. Associated Press. 25. juni 2020.
4. ↑  *Biskup Janiak trafił pijany do szpitala? Episkopat odpowiada*, dorzeczy.pl, 2020-06-25
5. ↑  [ *Rinuncia del Vescovo di Kalisz (Polonia) e nomina dell’Amministratore Apostolico "sede vacante"*, Bollettino, 2020-10-18, lest 2020-10-18
6. ↑  *Rinuncia del Vescovo di Kalisz (Polonia) e nomina dell’Amministratore Apostolico "sede vacante"*, Bollettino, 2020-10-18, lest 2020-10-18
7. ↑  *Nie żyje bp Edward Janiak, ukarany wcześniej przez Watykan w sprawie tuszowania nadużyć seksualnych*, *onet.pl*, 23. september 2021.
8. ↑  «Nie żyje ks. Edward Janiak, były biskup diecezji kaliskiej». 23. september 2021. Arkivert fra originalen 6. oktober 2021. Besøkt 24. september 2021.
9. ↑  catholic-hierarchy.org janiak, lest 21. november 2021

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** VIAF **·** GND **·** ISNI
 |